FNB gaps 'gratis geld' weer uit rekeninge | Netwerk24
Deur Petrus Malherbe 19 Junie 2019 12:12
Die bank het Woensdag bevestig dat daar 'n fout met "sommige" van sy kliënte se banksaldo's ingesluip het, wat dit vir 'n oomblik laat lyk het of hulle meer geld beskikbaar het.
FNB-kliënte het Dinsdag op sosiale media gegons dat hulle skielik "gratis geld" ontvang het. Dié was egter nie 'n vrygewige stap deur FNB nie, maar eintlik weens 'n fout met sy bankstelsels.
In 'n verklaring Woensdag sê die bank die verkeerde saldo's is veroorsaak weens 'n vertraging in die verwerking van debietkaartaankope deur die betrokke kliënte.
Dit beteken effektief die kliënte se banksaldo's was steeds dieselfde as voor hulle sekere aankope gemaak het, wat dit laat lyk het of daar skielik "gratis geld" bygevoeg is.
Daniel Kaan van FNB se afdeling vir transaksionele sake, het aan Fin24 gesê die bank sal direk met al die betrokke kliënte kommunikeer.
"FNB vra om verskoning vir die ongerief."
Die bank het nie aangedui wat gebeur in gevalle waar kliënte reeds die geld uitgegee het wat hulle nie werklik gehad het nie.